62007CJ0411
TEISINGUMO TEISMO (penktoji kolegija) SPRENDIMAS
2008 m. spalio 2 d. (
*1
)
„Bendrasis muitų tarifas — Kombinuotoji nomenklatūra — Tarifinė klasifikacija — 8541, 8542 ir 8543 pozicijos — Optronai“
Byloje C-411/07
dėl Hoge Raad der Nederlanden (Nyderlandai) 2007 m. rugpjūčio 10 d. Sprendimu, kurį Teisingumo Teismas gavo, pagal EB 234 straipsnį pateikto prašymo priimti prejudicinį sprendimą byloje
X BV
prieš
Staatssecretaris van Financiën,
TEISINGUMO TEISMAS (penktoji kolegija),
kurį sudaro kolegijos pirmininkas A. Tizzano, teisėjai M. Ilešič (pranešėjas) ir J.-J. Kasel,
generalinis advokatas Y. Bot,
posėdžio sekretorė M. Ferreira, vyriausioji administratorė,
atsižvelgęs į rašytinę proceso dalį ir įvykus 2008 m. birželio 25 d. posėdžiui,
išnagrinėjęs pastabas, pateiktas:
—
X BV, atstovaujamos advokatų H. de Bie ir E. Zietse,
—
Nyderlandų vyriausybės, atstovaujamos C. Wissels ir C. ten Dam,
—
Europos Bendrijų Komisijos, atstovaujamos G. Wilms, padedamo advokato R. de Bree,
atsižvelgęs į sprendimą, priimtą susipažinus su generalinio advokato nuomone, nagrinėti bylą be išvados,
priima šį
Sprendimą
1
Prašymas priimti prejudicinį sprendimą susijęs su 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, p. 1) I priede, iš dalies pakeistame Komisijos reglamentu (EB) Nr. 1832/2002 (OL L 290, p. 1), pateikiamos Kombinuotosios nomenklatūros (toliau – KN) 8541, 8542 ir 8543 pozicijų aiškinimu.
2
Šis prašymas buvo pateiktas nagrinėjant ginčą tarp pagal Nyderlandų teisę įsteigtos bendrovės, prašymą pateikusio teismo pavadintos X BV (toliau – X), ir Staatssecretaris van Financiën (finansų ministras) dėl optronų tarifinės klasifikacijos.
Teisinis pagrindas
3
Reglamentu Nr. 2658/87 įtvirtinta KN grindžiama tarptautine suderinta prekių aprašymo ir kodavimo sistema, kurią parengė Muitinių bendradarbiavimo taryba, vėliau tapusi Pasaulio muitinių organizacija, o įtvirtino – tarptautinė konvencija, sudaryta 1983 m. birželio 14 d. Briuselyje ir Bendrijos vardu patvirtinta Tarybos sprendimu 87/369/EEB (OL L 198, p. 1). Ji perima šešių skaitmenų suderintos sistemos pozicijas bei subpozicijas ir tik septintas ir aštuntas skaitmenys yra jai būdingi poskyriai.
4
KN redakcija, taikytina tuo metu, kai susiklostė faktinės pagrindinės bylos aplinkybės, pateikiama Reglamento Nr. 1832/2002 I priede.
5
KN XVI skyrių sudaro du skirsniai; vienas iš jų, 85 skirsnis, pavadintas „Elektros mašinos ir įrenginiai bei jų dalys; garso įrašymo ir atkūrimo aparatai, televizijos vaizdo ir garso įrašymo ir atkūrimo aparatai, šių dirbinių dalys ir reikmenys“. Šį skirsnį, be kita ko, sudaro šios pozicijos ir subpozicijos:„8541Diodai, tranzistoriai ir panašūs puslaidininkiniai įtaisai; šviesai jautrūs puslaidininkiniai įtaisai, įskaitant fotovoltinius elementus, sumontuoti arba nesumontuoti moduliuose arba plokštėse; šviesos diodai; sumontuoti pjezoelektriniai kristalai:<…>854140
—
šviesai jautrūs puslaidininkiniai įtaisai, įskaitant fotovoltinius elementus, sumontuoti arba nesumontuoti moduliuose arba plokštėse; šviesos diodai:
85414010
— —
Šviesos diodai, įskaitant lazerinius diodus
85414090
— —
Kiti
<…>8542Elektroniniai integriniai grandynai ir integrinių grandynų mikroelektroniniai mazgai:85421000
—
Kortelės su elektroniniu integriniu grandynu („intelektinės kortelės“)
—
Monolitiniai integriniai grandynai:
854221
— —
Skaitmeniniai:
<…>854229
— —
Kiti:
<…>85422960
— — — —
Valdymo grandinės
85422970
— — — —
Sietuvo grandynai; sietuvo grandynai, galintys vykdyti valdymo funkcijas
<…>8543Tam tikras tik jiems būdingas funkcijas atliekančios elektros mašinos ir aparatai, nenurodyti kitoje šio skirsnio vietoje:<…>854389
— —
Kiti:
<…>85438995
— — — —
Kiti
<…>“
6
KN XVI skyriaus 2 ir 5 pastabos patikslina:
„2.
Atsižvelgiant į šio skyriaus 1 pastabą, 84 skirsnio 1 pastabą ir 85 skirsnio 1 pastabą, mašinų dalys (išskyrus dirbinių, klasifikuojamų 8484, 8544, 8545, 8546 arba 8547 pozicijose, dalis) turi būti klasifikuojamos vadovaujantis šiomis taisyklėmis:
a)
dalys, kurios pačios yra prekės, klasifikuojamos kuriose nors 84 arba 85 skirsnio pozicijose (išskyrus 8409, 8431, 8448, 8466, 8473, 8485, 8503, 8522, 8529, 8538 ir 8548 pozicijas), visada turi būti klasifikuojamos šioje pozicijoje, neatsižvelgiant į tai kokioms mašinoms jos skirtos;
b)
kitos dalys, kurios vien tik arba daugiausia skirtos tam tikros rūšies mašinoms arba mašinų grupei, klasifikuojamoms toje pačioje pozicijoje (įskaitant mašinas, klasifikuojamas 8479 arba 8543 pozicijose), (orig. p. 6) turi būti klasifikuojamos kartu su tos rūšies mašinomis arba jas atitinkančiose 8409, 8431, 8448, 8466, 8473, 8503, 8522, 8529 arba 8538 pozicijose. Tačiau dalys, kurios, sprendžiant pagal pagrindinę jų paskirtį, vienodai tinka naudoti ir kartu su dirbiniais, klasifikuojamais 8517 pozicijoje, ir kartu su dirbiniais, klasifikuojamais 8525–8528 pozicijose, turi būti klasifikuojamos 8517 pozicijoje;
c)
visos kitos dalys turi būti klasifikuojamos jas atitinkančiose 8409, 8431, 8448, 8466, 8473, 8503, 8522, 8529 arba 8538 pozicijose arba, jeigu tai neįmanoma, 8485 arba 8548 pozicijose.
<…>
5.
Šiose pastabose sąvoka „mašina“ reiškia bet kurią mašiną, mašinų junginį, gamybos liniją, įrenginį, įtaisą, aparatą arba prietaisą, nurodytą 84 arba 85 skirsnio pozicijose.“
Pagrindinė byla ir prejudiciniai klausimai
7
2003 m. Inspecteur van de Douane (toliau – inspecteur) pateikė ieškovei keturiolika dokumentų, kuriuose išdėstyta privalomoji tarifinė informacija dėl optronų.
8
Kaip matyti iš bylos medžiagos, optronai yra galvaniniam atskyrimui užtikrinti skirti įtaisai. Galvaninis atskyrimas yra izoliavimas, užkertantis kelią bet kokiam tiesioginiam elektros srovės tekėjimui tarp gretimų elektroninių grandinių. Optronas sukuria tokią išėjimo ir įėjimo grandinių izoliaciją, iš pradžių šviesos diodu (light emitting diode, toliau – LED) išėjimo grandinės elektros signalus paversdamas optiniais signalais, o vėliau fotodetektoriumi (susidedančio iš fotodiodo arba fototranzistoriaus) įėjimo grandinėje optinius signalus vėl paversdamas elektros signalais. Be LED ir fotodetektoriaus, optronas visada turi plastiko plėvelę, pasižyminčią dideliu atsparumu elektrai, bet praleidžiančią optinius signalus. Taip įeinantys elektros signalai iš vienos grandinės perduodami į kitą, pastarųjų elektriškai nesujungiant.
9
Kai kurie optronai, įskaitant ir tuos, kuriais prekiauja X, dar turi integrinį grandyną, kuriame stabilizuojami ir sustiprinami išeinantys elektros signalai.
10
Anksčiau aprašytos įvairios sudedamosios dalys sudėtos į plastikinį apvalkalą.
11
Optronai yra plačiai naudojami gaminant įvairius aparatus ir prietaisus, įskaitant komunikacijos priemones, kompiuterių įrangą ir pramonėje naudojamas mašinas.
12
X pateiktoje privalomojoje tarifinėje informacijoje vienuolika optronų tipų buvo klasifikuoti KN 85414090 subpozicijoje, vienas – 85422960 subpozicijoje ir du – 85422970 subpozicijoje.
13
2004 m. lapkričio 17 d.Inspecteur van de Douane panaikino minėtą privalomąją tarifinę informaciją, nes padarė išvadą, kad visos ginčijamos prekės turi būti klasifikuojamos KN 85438995 subpozicijoje. X pateikus skundą, Inspecteur šio sprendimo nepakeitė.
14
2005 m. gruodžio 22 d. Sprendimu Rechtbank te Harlem atmetė dėl šio sprendimo pareikštą ieškinį. Rechtbank nusprendė, kad optronai yra tik jiems būdingą funkciją atliekantys aparatai ir turi būti klasifikuojami KN 85438995 subpozicijoje.
15
Manydama, kad optronai jokiu atveju negali būti klasifikuojami 8543 pozicijoje, X pateikė kasacinį skundą Hoge Raad der Nederlanden.
16
Hoge Raad der Nederlanden pažymi, kad kai kurios optronų sudedamosios dalys nurodytos KN 8541 pozicijoje. Anot jo, kyla klausimas, ar klasifikavimas KN 8541 pozicijoje galimas ir tuomet, kai optronas dar turi grandyną, kuris stabilizuoja ir sustiprina išeinančius elektros signalus.
17
Šiomis aplinkybėmis Hoge Raad der Nederlanden nusprendė sustabdyti bylos nagrinėjimą ir Teisingumo Teismui pateikti šiuos prejudicinius klausimus:
„1.
Ar į plastikinį apvalkalą įdėtas optinis elektros komutatorius, kurį, be (LED), sudaro plastiko plėvelė, fotodetektorius ir stiprintuvo schema ir kuris skirtas būti įmontuotas, be kita ko, į komunikacijos priemonių ir kompiuterių įrangą, garso ir vaizdo aparatūrą ir pramonėje naudojamas mašinas, turi būti laikomas elektros mašina, elektros aparatu arba elektros prietaisu KN 8543 pozicijos prasme?
2.
Jei omeny turima mašinos dalis: ar KN 8541 pozicijoje nurodytą sąvoką „šviesai jautrūs puslaidininkiniai įtaisai (įskaitant fotovoltinius elementus, net sumontuotus moduliuose arba plokštėse)“ reikia aiškinti taip, kad ji apima ir tokį optinį elektros komutatorių, koks aprašytas anksčiau, arba ar tokia prekė dėl stiprintuvo schemos laikoma elektroniniu integriniu grandynu pagal KN 8542 poziciją?“
Dėl prejudicinių klausimų
18
Savo klausimais, kuriuos tikslinga nagrinėti kartu, prašymą priimti prejudicinį sprendimą pateikęs teismas iš esmės siekia sužinoti, ar stiprintuvo schemą turintis optronas turi būti klasifikuojamas KN 8541 pozicijoje kaip šviesai jautrus puslaidininkinis įtaisas, KN 8542 pozicijoje – kaip elektroninis integrinis grandynas, arba KN 8543 pozicijoje – kaip tik jam būdingą funkciją atliekanti elektros mašina ar aparatas.
19
X teigimu, optronai, įskaitant turinčius stiprintuvo schemą, turi būti klasifikuojami KN 8541 pozicijoje. Europos bendrijų Komisija pritaria šiai nuomonei. Nyderlandų vyriausybė mano priešingai, kad optronas, kurį sudaro ne tik LED ir fotodiodai, bet ir integruota stiprintuvo schema, turi būti klasifikuojamas KN 8543 pozicijoje.
20
Primintina, kad, siekiant užtikrinti teisinį saugumą ir patikrinimų paprastumą, prekių tarifinės klasifikacijos lemiamas kriterijus turi būti nustatomas bendrai atsižvelgiant į tas jų objektyvias charakteristikas ir savybes, kurios apibrėžtos KN pozicijoje ir skyriaus ar skirsnio pastabų formuluotėse (1997 m. gruodžio 18 d. Sprendimo Techex, C-382/95, Rink. p. I-7363, 11 punktas; Sprendimo Medion ir Canon Deutschland, C-208/06 ir C-209/06, Rink. p. I-7963, 34 punktas ir Sprendimo Ecco Sko, C-165/07, Rink. p. I-4037, 27 punktas).
21
KN 8541 pozicija skirta, be kita ko, šviesai jautriems puslaidininkiniams įtaisams. Iš prašymo priimti prejudicinį sprendimą ir Teisingumo Teismui pateiktų pastabų matyti, kad optronai neginčijamai yra tokie įtaisai.
22
Be to, Nyderlandų vyriausybė savo rašytinėse pastabose sutiko, kad optronai be papildomų grandynų turi būti klasifikuojami KN 8541 pozicijoje. Anot šios vyriausybės, klasifikavimas šioje pozicijoje nebegalimas tik tuo atveju, kai optronas turi integruotą grandyną. Ji teigia, kad optronai, turintys integruotą grandyną, kuris stabilizuoja ir sustiprina išeinančius elektros signalus, negali būti laikomi paprastais šviesai jautriais puslaidininkiniais įtaisais.
23
Šiuo klausimu pažymėtina, kad optronų tarifinė klasifikacija negali skirtis, atsižvelgiant į integruotos stiprintuvo schemos buvimą ar nebuvimą. Iš tikrųjų nėra ginčijama, kad tokios schemos integravimas į optronus yra labai paplitusi technologija, skirta tik geram signalo perdavimui užtikrinti. Taigi tokios schemos buvimas iš esmės nekeičia optrono, kaip šviesai jautraus puslaidininkinio įtaiso, charakteristikų ir savybių.
24
Iš išdėstytų argumentų matyti, kad optronus reikia klasifikuoti KN 8541 pozicijoje taip pat tuo atveju, kai jie turi stiprintuvo schemą.
25
Apskritai, kadangi neginčijama, kad optronai yra šviesai jautrūs puslaidininkiniai įtaisai, jų klasifikavimas KN 8541 pozicijoje yra labiau būdingas ir tinkamesnis nei KN 8542 pozicijoje, atsižvelgiant į šio sprendimo 8 punkte trumpai išdėstytas jų charakteristikas.
26
Galiausiai, priešingai nei teigia Nyderlandų vyriausybė, optronų negalima klasifikuoti KN 8543 pozicijoje, kad ir kokia būtų jų tiksli sudėtis.
27
Iš tikrųjų pastaroji pozicija taikoma tik tuomet, kai negalima taikyti kitų KN 85 skirsnio pozicijų. Tačiau iš šio sprendimo 24 punkto matyti, kad optronai patenka į KN 8541 poziciją, net kai turi stiprintuvo schemą.
28
Bet kuriuo atveju optronus galima būtų klasifikuoti KN 8543 pozicijoje tik tuomet, jei jie atliktų tik jiems būdingą funkciją. Tačiau pažymėtina, kad juos reikia laikyti veikiau mašinų dalimis, o ne „tik jiems būdingas funkcijas atliekančiomis elektros mašinomis ir aparatais“ KN 8543 pozicijos prasme. Iš tikrųjų, kaip nurodė prašymą priimti prejudicinį sprendimą pateikęs teismas ir pabrėžė X, patys optronai negali efektyviai veikti be elektros aparato, kuriam jie skirti.
29
Be to, iš KN XVI skyriaus 2 pastabos a punkto matyti, kad mašinų dalys, kurios pačios yra prekės, klasifikuojamos kuriose nors KN 84 arba 85 skirsnio pozicijose – nagrinėjamu atveju 8541 pozicijoje, – visada turi būti klasifikuojamos šioje pozicijoje, neatsižvelgiant į tai, kokioms mašinoms jos skirtos. Žinoma, to paties skyriaus 2 pastabos b punkte nurodoma, kad kai mašinų dalys vien tik arba daugiausia skirtos tam tikros rūšies mašinoms, klasifikuojamoms toje pačioje pozicijoje, jos turi būti klasifikuojamos kartu su tos rūšies mašinomis. Tačiau reikia konstatuoti, kad pastaroji taisyklė netaikoma optronams, nes jie skirti įvairiems mašinų ir aparatų tipams, o ne vien KN 8543 pozicijoje numatytai likutinei mašinų ir aparatų kategorijai („tik jiems būdingas funkcijas atliekančios elektros mašinos ir aparatai, nenurodyti kitoje šio skirsnio vietoje“).
30
Atsižvelgiant į visus pirmiau išdėstytus argumentus, į prašymą priimti prejudicinį sprendimą reikia atsakyti, kad KN reikia aiškinti taip, jog optronas patenka į jos 8541 poziciją, nepaisant to, ar jis turi stiprintuvo schemą.
Dėl bylinėjimosi išlaidų
31
Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
Remdamasis šiais motyvais, Teisingumo Teismas (penktoji kolegija) nusprendžia:
1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priede, iš dalies pakeistame Komisijos reglamentu (EB) Nr. 1832/2002, pateikiamą Kombinuotąją nomenklatūrą reikia aiškinti taip, kad optronas patenka į jos 8541 poziciją, nepaisant to, ar jis turi stiprintuvo schemą.
Parašai.
(
*1
)	Proceso kalba: olandų.